Славянскую культуру называлі драўляна-палатнянай, сыходзячы з асноўных матэрыялаў, якія вызначалі побыт нашых продкаў. Узгадаем засвоеннае яшчэ з дзяцінства: лес корміць чалавека. І не толькі корміць. Лес - будаўнічы матэрыял. Карабельны лес. Ведаючы характар кожнай пароды, чалавек вучыўся выкарыстоўваць дрэва ад каранёў да лісткоў. Мяккая асіна, калі высыхала, станавілася моцнай як дуб. А дуб, калі яго добра распарыць, можна загарнуць колам. Пабудовы і посуд, транспарт і рыбалоўныя снасці, механізмы і цацкі, інструмент і паліва, змазка і ўпрыгожванні, - усё гэта выраблялася з драўніны.